Predkladacia správa

Ministerstvo spravodlivosti Slovenskej republiky predkladá na základe bodu B.1  uznesenia vlády č. 429 z 05. mája 2004 do legislatívneho procesu návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov.

 Uvedeným uznesením vláda zaviazala ministra spravodlivosti predložiť na rokovanie vlády návrh na zmenu ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov a zákona č. 154/2001 o prokurátoroch a právnych čakateľoch prokuratúry v znení neskorších predpisov za účelom uplatnenia len jedného ďalšieho platu pre sudcov a prokurátorov v roku 2005.

  Predložený návrh sa striktne pridržiava znenia uznesenia vlády a sudcom a prokurátorom sa priznáva iba jeden ďalší plat splatný v mesiaci december  v roku 2005.

Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov. Vyčíslenie pozitívneho dopadu na štátny rozpočet je uvedené v rámci doložky finančných, ekonomických, environmentálnych vplyvov a vplyvov na zamestnanosť.

Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

Návrh zákona bol zaslaný na medzirezortné pripomienkové konanie. Ku dňu kedy boli práce na návrhu zákona ukončené nezaslalo pripomienky 15 oslovených subjektov. 

K návrhu zákona si uplatnili Združenie sudcov Slovenska a Krajský súd v Nitre zásadnú pripomienku, ktorou nesúhlasia s tým, aby dôvodom na nevyplatenie funkčného platu sudcu v roku 2005 bolo už samotné vedenie disciplinárneho konania. Túto pripomienku sa podarilo odstrániť .

Návrh zákona sa predkladá na rokovanie vlády Slovenskej republiky s neodstránenými rozpormi s Krajským súdom v Košiciach a s Vyšším vojenským súdom v Trenčíne. Podľa pripomienok všetkých súdov nie je vhodné, aby sa opakovane odkladala účinnosť § 77 zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov. Okrem toho súdy navrhujú zosúladiť podmienky sudcov a prokurátorov z hľadiska posudzovania obdobia pre nárok na poskytnutie ďalšieho platu.

Legislatívna rada vlády Slovenskej republiky dňa 27. 07. 2004 návrh zákona prerokovala a  schválila.